Ennakkoratkaisupyyntö, jonka Tribunale Amministrativo Regionale per il Veneto (Italia) on esittänyt 27.6.2018 – Italy Emergenza Cooperativa Sociale ja Associazione Volontaria di Pubblica Assistenza ”Croce Verde” v. Ulss 5 Polesana Rovigo ja Regione del Veneto
(asia C-424/18)
Oikeudenkäyntikieli: italia
Ennakkoratkaisua pyytänyt tuomioistuin
Tribunale Amministrativo Regionale per il Veneto
Pääasian asianosaiset
Kantajat: Italy Emergenza Cooperativa Sociale ja Associazione Volontaria di Pubblica Assistenza ”Croce Verde”
Vastaajat: Ulss 5 Polesana Rovigo ja Regione del Veneto
Ennakkoratkaisukysymykset
Onko direktiivin 2014/24/EU1 10 artiklan h alakohtaa ja johdanto-osan 28 perustelukappaletta tulkittava siten, että
a)     sairaankuljetuspalvelut, joiden osalta on vahvistettu, että kuljetuksen aikana kuljettajan on oltava ensihoitaja ja mukana on oltava vähintään yksi ensihoitaja, jolla on tätä erityistoimintaa varten säädetyt taidot ja pätevyys, jotka perustuvat ensihoitoa koskevan koulutuksen ja tutkinnon suorittamiseen, ja
b)     kuljetuspalvelut, jotka kuuluvat perusterveydenhuoltoon (livelli essenziali di assistenza, LEA) ja joita suoritetaan pelastustoimen kalustolla, kuuluvat edellä mainitun direktiivin 10 artiklan h alakohdan mukaisen poikkeuksen soveltamisalaan, vai kuuluvatko ne sen sijaan kyseisen direktiivin 74–77 artiklassa säädettyihin palveluihin?
Onko direktiiviä 2014/24/EU tulkittava siten, että se on esteenä kansalliselle lainsäädännölle, jonka mukaan silloinkin, kun kyseessä ei ole hätätilanne,
a)     sairaankuljetuspalvelut, joiden osalta on säädetty, että kuljetuksen aikana kuljettajan on oltava ensihoitaja ja mukana on oltava vähintään yksi ensihoitaja, jolla on tätä erityistoimintaa varten säädetyt taidot ja pätevyys, jotka perustuvat ensihoitoa koskevan koulutuksen ja tutkinnon suorittamiseen, ja
b)     kuljetuspalvelut, jotka kuuluvat perusterveydenhuoltoon (livelli essenziali di assistenza, LEA) ja joita suoritetaan pelastustoimen kalustolla, annetaan ensisijaisesti vapaaehtoisjärjestöjen tehtäväksi suorahankintana?
____________
1 Julkisista hankinnoista ja direktiivin 2004/18/EY kumoamisesta 26.2.2014 annettu Euroopan parlamentin ja neuvoston direktiivi 2014/24/EU (EUVL 2014, L 94, s. 65).